
Autóvezetést támogató rendszer fejlesztése számítógépes látás és mélytanulás alkalmazásával

Napjainkban az autó, mint közlekedési eszköz egyre nagyobb teret hódít, egy emberi alapszükségletté vált. Évről évre egyre több autó kerül forgalomba, mely a közutak zsúfoltságához és a közúti balesetek számának megnövekedéséhez vezet. Továbbá a vezetés, mint mindennapi tevékenységünk, egy elég összetett feladat, nagy mennyiségű interakcióval az autó és a gépjárművezető között. Figyelmünket az állandóan változó forgalom mellett, a tükrök, a műszerfal, illetve a perifériásan történő eseményekre párhuzamosan kell összpontosítsuk. Emellett a vezetési környezet bizonytalansága (rossz látási viszonyok, csúszós útfelület) tovább növeli a vezetés veszélyességi faktorát. Ráadásul, ha a gépjárművezető a figyelmét még megosztja olyan másodlagos feladatokkal, mint például a beszélgetés vagy a kényelmi beállítások elvégzése, jelentősen megnő a baleset bekövetkeztének kockázata.
TDK dolgozatom célja egy olyan számítógépes látáson alapuló autóvezetést támogató rendszer fejlesztése, mely valós időben, városi tempóban, fedélzeti kamera segítségével, legalább 90%-os pontossággal, az emberi reakcióidőt felülmúló sebességgel, képes érzékelni a gyalogosokat, a gyalogátkelőhelyeket, illetve az elsőbbségadásra felszólító KRESZ táblákat. A rendszer a felismerés után vizuális figyelmeztetést jelenít meg egy LCD kijelzőn keresztül a gépjárművezető számára, értesítve őt elsőbbségadási kötelezettségéről. Egy ilyen biztonsági funkcióval minimalizálható lenne az emberi figyelmetlenségből adódó gázolásos és elsőbbségadás elmulasztásából származó balesetek megtörténési valószínűsége, továbbá óriási segítséget nyújtana a sofőrnek nehezebb látási viszonyok között a tájékozódásban.
Dolgozatom első felében megismerkedhetünk napjaink legmodernebb vezetéstámogató rendszereivel, továbbá megtapasztalhatjuk, hogy milyen folyamatok szükségesek ahhoz, hogy a gépek felismerjék az embereket és a közúti jelzéseket. Szemrevételezhetjük az emberi agy és a számítógépek agya közötti hasonlóságokat és ismertetem a mesterséges neurális hálózatok működési elvét. Dolgozatom második felében szemléltetem a rendszerem működési elvét, bemutatom a kivitelezés lépéseit, továbbá megvilágítom a feladatom megvalósítása közben felmerülő akadályokat és kísérleteket teszek ezeknek a problémáknak a minimalizálására, optimalizálom a rendszerem működését.



